Rebild Kommune tager prisen som årets højdespringer i EjendomDanmarks årlige undersøgelse af kommunernes ejendomsvenlighed. Rebild har bevæget sig fra en 69. plads til en 16. plads i år, skriver EjendomDanmark i en pressemeddelelse. Det skyldes især en ekstra indsats fra forvaltningens side, lyder det fra borgmester i Rebild Kommune Leon Sebbelin (RV). - Først og fremmest skal vi takke de medarbejdere, der sidder med sagerne. De har virkelig spidset blyanterne. Vi har også styrket dem med ekstra medarbejdere, men der arbejdes virklig igennem i den afdeling, siger han.  Fordel for alle parter For byggebranchen er det vigtigt, at kommunerne prioriterer byggesagsbehandlingen, så der kan tiltrækkes vækst. Der er for eksempel forskel på, hvor let det er at komme i kontakt med kommunerne i forbindelse med deres byggesagsbehandling, lyder det fra Lotte Holmgaard, der er arkitekt og indehaver af Stær Arkitektur. - Det er noget jeg, som arkitekt, kan drage fordel af, men det er jo også noget, der kommer kunden til gode, fordi man sparer deres tid og dermed penge i en byggesag, lyder det fra Lotte Holmgaard. - En af de ting jeg synes, der er godt i Rebild Kommune, er, at man kan tage telefonen og komme direkte i kontakt med byggesagsbehandlere, siger hun. Del af en klar strategi Forbedringen af byggesagsbehandlingen i Rebild Kommune er en del af en klar strategi, lyder det fra borgmesteren. - Vi har jo i Rebild Kommune et ønske om at have et varieret boligudbud, det vil sige mange forskellige typer af boliger for at have befolkning, der er så bredt sammensat, som det kan lade sig gøre. Der er det jo afgørende vigtigt, at folk, der kommer udefra og gerne vil bygge, oplever, at der bliver lyttet, og at vi er omhyggelige i vores sagsbehandling, siger Leon Sebbelin. Undersøgelsen måler, hvor gode kommunerne er til at tiltrække ejendomsinvesteringer og vækst. I Rebild Kommune er det blevet 19 dage hurtigere at komme igennem med sin byggesag og der skal betales et engangsgebyr at få behandlet sin byggesag i stedet for timebetaling. Frederikshavn Kommune ligger på en andenplads i opgørelsen, da den har bevæget sig fra en 67. plads til 19. plads. Region Nordjylland tager førstepladsen blandt regionerne som den med mest ejendomsvenlige region i Danmark. Se historien om Rebilds ejendomsvenlighed fortalt som tv-historie i toppen af denne artikel.

Opsummering:
Rebild Kommune er den kommune i Danmark, der har forbedret sin behandling af byggesager mest, viser ny opgørelse fra EjendomDanmark.